LTF-RMFเฮ!หุ้นร่วงเงินไหลเข้า
หุ้นร่วง! กองทุน LTF-RMF อู้ฟู่ "บัวหลวง-กสิกรไทย" เผยเงินทะลักเข้าเกินปกติ
13 ต.ค. 2557

หุ้นร่วง! กองทุน LTF-RMF อู้ฟู่ "บัวหลวง-กสิกรไทย" เผยเงินทะลักเข้าเกินปกติ 
นายพีรพงศ์ จิระเสวีจินดา กรรมการผู้จัดการ กลุ่มจัดการกองทุน บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า ในช่วงที่ดัชนีตลาดหลักทรัพย์แห่งประเทศไทยปรับลดลงต่อเนื่อง เริ่มมีเงินไหลเข้ามาลงทุนกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ที่มีนโยบายลงทุนหุ้น วันละประมาณ 200-300 ล้านบาท นอกจากนี้ยังมีเม็ดเงินใหม่เข้ามาลงทุนในกองทุนหุ้นปกติมากกว่าปกติเกือบ 100% 
"ในไตรมาสสุดท้ายของปีนี้คาดว่า จะมีเม็ดเงินที่เข้ามาลงทุนในกองทุน LTF-RMF ไม่น้อยกว่าปีที่ผ่านมา แต่ที่สำคัญกว่ามูลค่าเงินลงทุน คือ บลจ.บัวหลวง มีลูกค้าใหม่มากขึ้นเรื่อยๆ แสดงว่าประชาชนให้ความสนใจเรื่องการออมเงินระยะยาวมากขึ้น" นายพีรพงศ์ กล่าว 
นอกจากนี้ นายพีรพงศ์ยังกล่าวถึง แนวโน้มตลาดหุ้นในช่วงนี้ว่า ยังคงอยู่ในช่วงปรับฐานระหว่างรอการประกาศผลประกอบการบริษัทจดทะเบียนในไตรมาส 3 ซึ่งก่อนหน้านี้นักลงทุนประเมินว่า บริษัทจดทะเบียนจะมีผลประกอบการที่ดี หลังจากเชื่อว่าเศรษฐกิจฟื้นตัว ดังนั้นหาก ผลประกอบการออกมาแย่กว่าคาดอาจจะส่งผลต่อราคาหุ้นบางตัวได้
"ที่เริ่มเห็นแล้วในขณะนี้ คือ หุ้น บางตัวราคาเริ่มปรับลดลงแล้ว หลัง จากนักวิเคราะห์ประเมินว่า ผลประกอบการไตรมาส 3 จะออกมาอ่อนแอกว่าคาด เพราะฉะนั้นหลังจากการประกาศผลประกอบการไตรมาส 3 ออกหมดแล้วจะบอกได้ว่าตลาดหุ้นไทยผ่านจุดต่ำสุดไปแล้วหรือยัง" นายพีรพงศ์ กล่าว 
นายจงรัก รัตนเพียร ประธาน กรรมการบริหาร บลจ.กสิกรไทย กล่าวว่า ในจังหวะที่ตลาดหุ้นปรับฐานมีเงินเข้ามาซื้อกองทุน LTF-RMF ประมาณ 2,000-3,000 ล้านบาท รวมทั้งกองทุนหุ้นเพิ่มขึ้นอย่างชัดเจน เนื่องจากเชื่อว่านักลงทุนมีความกล้าลงทุนในหุ้นมากขึ้น ดังนั้นในช่วงนี้จึงเป็นจังหวะดีที่จะลงทุนกองทุนที่ได้สิทธิประโยชน์ทางภาษี โดยไม่ต้องรอจนถึงเดือน พ.ย.-ธ.ค. 
พร้อมกันนี้ นายจงรัก ยังกล่าวว่า ในปีนี้จะพยายามรักษาระดับเม็ดเงินที่เข้ามาลงทุนในกองทุน LTF-RMF ให้ได้ใกล้เคียงกับปี 2556 ซึ่งมียอดซื้อเข้ามาประมาณ 1.7 หมื่นล้านบาท 
"ตลาดหุ้นตอนนี้ถือว่าตึงๆ แล้ว แต่ปีหน้าจะดีกว่านี้ เพราะฉะนั้นถ้าซื้อเพื่อคาดหวังผลตอบแทนในอนาคตก็ยังสามารถลงทุนได้อยู่ และต้องยอมรับว่า ตลาดหุ้นที่อยู่ในช่วงเติบโตแบบในปัจจุบัน พีอีสูงกว่าค่าเฉลี่ย" นายจงรัก กล่าว
บรรยายภาพ : นายพีรพงศ์ จิระเสวีจินดา กรรมการผู้จัดการ กลุ่มจัดการกองทุน บริษัทหลักทรัพย์จัดการกองทุนรวม (บลจ.) บัวหลวง